1.4 การประกอบธุรกิจของแต่ละสายผลิตภัณฑ์

 (1) ลักษณะการให้บริการและผลิตภัณฑ์

บริษัท โรงพยาบาลไทยนครินทร์ จำกัด (มหาชน)
ดำเนินธุรกิจให้บริการสถานพยาบาลเอกชนภายใต้ชื่อ “ โรงพยาบาลไทยนครินทร์ ”
เปิดให้บริการตลอด 24 ชั่วโมง ตั้งอยู่เลขที่ 345 ถนนบางนา-ตราด ก.ม. 3.5 แขวงบางนา
เขตบางนา จังหวัดกรุงเทพมหานคร โดยมีแพทย์ผู้เชี่ยวชาญหลากหลายสาขา
พร้อมเครื่องมืออุปกรณ์ที่ทันสมัย และมีสาขาอีก 1 แห่ง คือคลินิกเวชกรรม
ไทยนครินทร์อินเตอร์คลินิก ซึ่งเป็นสถานพยาบาลประเภทไม่รับผู้ป่วยไว้ค้างคืน (คลินิก) ตั้งอยู่เลขที่
17 ซอยสุขุมวิท 4 แขวงคลองเตย เขตคลองเตย กรุงเทพมหานคร
ปัจจุบันโรงพยาบาลมีแพทย์ประจำและแพทย์นอกเวลารวมประมาณ 200 คน
มีพยาบาลประจำและชั่วคราวรวมประมาณ 450 คน ทั้งนี้
การให้บริการสามารถแบ่งตามลักษณะผู้ป่วยที่เข้ามารับการรักษาพยาบาลเป็น 2 ลักษณะ ได้แก่
ผู้ป่วยนอก หรือ “OPD” คิดเป็นร้อยละ 60 และผู้ป่วยในหรือ “IPD” คิดเป็นร้อยละ 40
ของรายได้จากการรักษาพยาบาลรวม

  การรักษาพยาบาลผู้ป่วยนอก “OPD”

การให้บริการรักษาพยาบาลแก่ผู้ป่วยนอก แบ่งออกเป็นแผนกต่างๆ ได้แก่

  ----------------------------------- -----------------------------------
  1. แผนกอายุรกรรม                     10. ศูนย์ไตเทียม

  2. แผนกศัลยกรรม                      11. แผนกกายภาพบำบัด

  3. แผนกกุมารเวช                      12. ศูนย์ผิวหนังและเลเซอร์

  4. ศูนย์หัวใจ                          13. แผนกฉุกเฉิน

  5. แผนกตา หู คอ จมูก                  14. ศูนย์กระดูก และข้อ

  6. แผนกสูติ-นรีเวช                     15. แผนกรังสีวินิจฉัย

  7. แผนกแพทย์แผนจีน                    16. แผนกวิเคราะห์โรค

  8. ศูนย์ทันตกรรม                       17. ศูนย์มะเร็งโฮลิสติค

  9. ศูนย์ตรวจสุขภาพ                     18. คลินิกสราญรมย์
  ----------------------------------- -----------------------------------

แผนกอายุรกรรม

นอกจากโรงพยาบาลไทยนครินทร์ จะจัดให้บริการแพทย์แผนกอายุรกรรมทั่วไปแล้ว
โรงพยาบาลยังได้จัดให้มีการให้บริการของแพทย์อายุรกรรมผู้เชี่ยวชาญเฉพาะโรคด้วย ได้แก่
โรคเบาหวานด โรคของระบบประสาท โรคระบบทางเดินปัสสาวะ โรคระบบทางเดินอาหาร
โรคโลหิตวิทยา ง รวมถึงการให้บริการรักษาผู้ป่วยที่มีปัญหาเกี่ยวกับการติดเชื้อทางเพศสัมพันธ์
มะเร็งไขข้อ ด้วย และตั้งแต่เดือนพฤษภาคม 2552
เป็นต้นมาแผนกอายุรกรรมได้ขยายเวลาให้บริการถึง 22:00 น.
เพื่อเพิ่มโอกาสให้ผู้ป่วยได้พบแพทย์เฉพาะทางมากขึ้น

แผนกศัลยกรรม

โรงพยาบาลได้จัดให้บริการรักษาผู้ป่วยที่มีปัญหาด้านศัลยกรรมในระบบต่าง ๆ ได้แก่
การศัลยกรรมทั่วไป การศัลยกรรมระบบทางเดินปัสสาวะ การศัลยกรรมตกแต่ง
รวมถึงการผ่าตัดที่ต้องป้องกันปัญหาที่ เกิดขึ้นในอนาคต
การผ่าตัดอวัยวะเนื่องจากอุบัติเหตุในการทำงาน และการผ่าตัดเพื่อแก้ไขความบกพร่อง
โดยแพทย์ผู้เชี่ยวชาญเฉพาะด้านด้วย เครื่องมือทางการแพทย์ที่มีเทคโนโลยีระดับสูงด้วย เช่น
การผ่าตัดด้วยกล้อง Endoscopic เป็นต้น

แผนกกุมารเวช

โรงพยาบาลได้เปิดให้บริการดูแลรักษาและบำบัดโรคต่างๆ ในผู้ป่วยเด็กตั้งแต่แรกคลอดถึงอายุ 13
ปี โดยกุมารแพทย์ทั่วไป และกุมารแพทย์ผู้เชี่ยวชาญเฉพาะทาง ได้แก่ ทางโรคหัวใจ
ทางเดินหายใจเด็ก ทางทารกแรกเกิด โรคภูมิแพ้ในเด็ก โรคทางเดินอาหารในเด็ก
โรคทางต่อมไร้ท่อในเด็ก รวมทั้งจิตแพทย์เด็กและวัยรุ่น นอกจากนี้ โรงพยาบาลไทยนครินทร์
ยังได้จัดให้มีการบริการให้คำปรึกษาปัญหาโดยแพทย์แผนกหู คอ จมูก แก่ผู้ป่วยเด็กอีกทางหนึ่ง
และได้เปิดให้บริการคลินิกเด็กสุขภาพดีแยกจากผู้ป่วยเด็กทั่วไปด้วย

ศูนย์หัวใจ

โรงพยาบาลเริ่มเปิดให้บริการศูนย์หัวใจ
โดยตระหนักถึงการให้บริการรักษาผู้ป่วยให้มีประสิทธิภาพมากยิ่งขึ้นด้วย
เช่นการจัดซื้อเครื่องมือแพทย์เพื่อการวินิจฉัยและการรักษาโรคหัวใจที่มีศักยภาพเพิ่มขึ้น
โดยแพทย์ผู้เชี่ยวชาญทางโรคหัวใจทั้งด้านการรักษาโรคด้วยยา
การรักษาด้วยการผ่าตัดโดยการถ่างขยายหลอดเลือดหัวใจตีบด้วยบอลลูน
รวมถึงการรักษาโรคที่มีความผิดปกติของกระแสไฟฟ้าในหัวใจ เป็นต้น
ส่วนเครื่องมือหลักที่ใช้ในการรักษาพยาบาล ได้แก่

- เครื่องตรวจสวนหัวใจ ซึ่งเป็นเครื่องมือที่ใช้ในการวินิจฉัยโรคหัวใจอย่างละเอียด และทันสมัย
ใช้ในการตรวจหลอดเลือดหัวใจ โดยเฉพาะโรคหลอดเลือดที่เลี้ยงหัวใจ
ในกรณีที่หลอดเลือดหัวใจตีบ
โรงพยาบาลจะรักษาโดยการถ่างขยายรอยตีบนั้นด้วยบอลลูนและค้ำขดลวดไว้ เพื่อป้องกันการตีบซ้ำ
หรือ ผ่าตัดโดยการทำบายพาส (แล้วแต่กรณี)

-   เครื่องตรวจหัวใจด้วยคลื่นเสียงสะท้อนความถี่สูง (Echocardiography)
    เพื่อการตรวจสภาพทางกายภาพ และการทำงานของหัวใจ

-   เครื่องติดตามคลื่นไฟฟ้าหัวใจตลอด 24 ชั่วโมง (Holter’s Monitor)
    เพื่อการตรวจวงจรไฟฟ้าในหัวใจ
    ในกรณีที่พบความผิดปกติ โรงพยาบาลจะรักษาโดยการจี้ด้วยคลื่นเสียง
    หรือโดยการใส่เครื่องกำเนิดไฟฟ้าในหัวใจ

-   เครื่องตรวจสมรรถภาพหัวใจโดยการเดินสายพาน (Threadmill Exercise Test)

-   เครื่องมือพยุงระบบสรีระไหลเวียนของร่างกาย (Intra Arotic Ballon Pump หรือ
    IABP) เพื่อพยุงระบบสรีระไหลเวียนในขณะเกิดอาการโรคกล้ามเนื้อหัวใจตายเฉียบพลัน

นอกจากนี้ โรงพยาบาลได้จัดตั้งหออภิบาลผู้ป่วยหนักทางโรคหัวใจ (Coronary Care Unit หรือ
CCU) โดยมีวัตถุประสงค์เพื่อให้การรักษาพยาบาลโรคหัวใจที่มีอาการหนัก
และให้บริการห้องผ่าตัดหัวใจที่ทันสมัย พร้อมห้องเฝ้าดูแลผู้ป่วยหลังผ่าตัดหัวใจ (Recovery Room)
เพื่อดูแลผู้ป่วยจนกระทั่งได้รับความปลอดภัย

แผนกตา หู คอ จมูก

โรงพยาบาลให้บริการด้านตา หู คอ จมูก ด้วยคณะแพทย์โสต ศอ นาสิก
และจักษุแพทย์ผู้เชี่ยวชาญด้วยอุปกรณ์เครื่องมือแพทย์ที่ใช้ตรวจและรักษาตามมาตรฐานของการรักษาโรคทางตา
หู คอ จมูก เช่น การรักษาต้อกระจกด้วยอัลตร้าซาวด์โดยเครื่อง Phacoemulsifier
การรักษาจอเรตินาโดยเครื่อง Argon Laser เครื่องตรวจการได้ยิน Audiometer
เครื่องตรวจการทรงตัว Electronystagmography เป็นต้น

แผนกสูติ-นรีเวช

โรงพยาบาลให้การดูแล ให้คำปรึกษา ตรวจพัฒนาการของทารกในครรภ์ในระยะต่างๆ
วิธีการทำการคลอด และให้บริการดูแลสุขภาพของสตรีโดยเฉพาะ เช่น ปัญหาวัยทอง
ปัญหาผู้มีบุตรยาก รวมถึงการให้คำปรึกษาด้านการวางแผนครอบครัว เป็นต้น

แผนกแพทย์แผนจีน

โรงพยาบาลเริ่มเปิดให้บริการคลินิกแพทย์แผนจีน ปัจจุบันมีแพทย์แผนจีนประจำ จำนวน 4 ท่าน
ซึ่งได้รับใบอนุญาตประกอบโรคศิลปะจากกระทรวงสาธารณสุข
คอยให้บริการรักษาไม่ว่าด้วยวิธีการฝังเข็ม การนวดกดจุด
หรือใช้สมุนไพรจีนในการรักษาโรคและบรรเทาอาการต่างๆ เช่น อัมพฤกษ์ อัมพาต
อาการปวดตามอวัยวะต่างๆ โรคความดันโลหิต โรคหัวใจ โรคเบาหวาน โรคกระเพาะ เป็นต้น
บริษัทได้แต่งตั้งผู้เชี่ยวชาญทางการแพทย์โดยตรงจากประเทศจีนเป็นที่ปรึกษาคอย
ให้คำปรึกษาแก่ผู้ป่วยของโรงพยาบาลอีกส่วนหนึ่งด้วย นอกจากนี้
บริษัทยังจัดให้มีเครื่องบรรจุยาจีนที่มีคุณสมบัติพิเศษในการ เก็บกลิ่น
เพื่อความสะดวกแก่คนไข้ของโรงพยาบาลในการรับยากลับบ้าน

ศูนย์ทันตกรรม

โรงพยาบาลมีการให้บริการด้านทันตกรรม สำหรับเด็ก และทันตกรรมสำหรับผู้ใหญ่ โดยทันตแพทย์
นอกเวลากว่า 30 ท่าน ครอบคลุมทุกสาขา ซึ่งประกอบด้วยงานทันตกรรมสาขาต่างๆ ได้แก่
ทันตกรรมบูรณะ ทันตกรรมรักษา รากฟัน ทันตกรรมปริทันต์ ศัลยกรรมช่องปากและใบหน้า
ทันตกรรมประดิษฐ์หรือทันตกรรมใส่ฟัน ทันตกรรมบดเคี้ยว และ ทันตกรรมจัดฟัน เป็นต้น

ศูนย์ตรวจสุขภาพ

โรงพยาบาลมีการให้บริการตรวจสุขภาพ
โดยแยกเป็นอีกแผนกของโรงพยาบาลประกอบด้วยการตรวจสุขภาพประจำปีสำหรับบุคคลทั่วไป
สำหรับหมู่คณะของบริษัทคู่สัญญา การตรวจสุขภาพก่อนการดำเนินงานหรือการทำกิจกรรมต่างๆ
นอกจากนี้ โรงพยาบาลยังจัดให้มีบริการโปรแกรมตรวจสุขภาพ เช่น การตรวจเบาหวาน
ความดันโลหิตสูง โรคหัวใจและ อัมพฤกษ์ การตรวจสุขภาพชายและสตรีวัยทอง เป็นต้น

ศูนย์ไตเทียม

โรงพยาบาลมีการให้บริการรักษาพยาบาลด้านโรคไต โดยอายุรแพทย์โรคไต
ด้วยทีมแพทย์และทีมพยาบาลประจำแผนกไตเทียมที่ผ่านการอบรมวุฒิบัตรจากสมาคมโรคไต
คอยให้การดูแลผู้ป่วยไตวายเรื้อรัง การฟอกเลือดด้วยเครื่องไตเทียม
ตามมาตรฐานของสมาคมโรคไตแห่งประเทศไทย

แผนกกายภาพบำบัด

โรงพยาบาลมีการให้บริการเพื่อบำบัดรักษา ฟื้นฟูสภาพร่างกายและจิตใจ
โดยร่วมมือกับทีมแพทย์ในกลุ่มโรคต่างๆ ได้แก่ ระบบกล้ามเนื้อ กระดูกและข้อต่อ ระบบประสาท
และระบบทางเดินหัวใจ โดยเครื่องมืออุปกรณ์กายภาพบำบัดที่ทันสมัยครบตามมาตรฐาน เช่น
เลเซอร์ อ่างน้ำวน เครื่องเคลื่อนไหวข้อไหล่แบบต่อเนื่อง เป็นต้น

ศูนย์ผิวหนังและเลเซอร์

โรงพยาบาลมีการให้บริการรักษาโรคผิวหนังต่างๆ เช่น สิว ฝ้า โรคผิวหนังจากเชื้อรา
รวมทั้งให้บริการด้านสุขภาพผิวและความงามด้วยเลเซอร์ การใช้ประจุไฟฟ้า Iontophoresis
เป็นต้น

แผนกฉุกเฉิน

โรงพยาบาลมีการให้บริการดูแลรักษาผู้ป่วยอุบัติเหตุในภาวะฉุกเฉินทุกประเภทและทุกวัย
รวมทั้งการดูแลการฟื้นคืนชีพและการรักษาบาดแผลอย่างรีบด่วน ด้วยทีมแพทย์ผู้เชี่ยวชาญ
อุปกรณ์ที่ทันสมัย และรถพยาบาลฉุกเฉินที่เตรียมพร้อมตลอด 24 ชั่วโมง

ศูนย์กระดูก และข้อ

โรงพยาบาลมีการให้บริการด้านการผ่าตัด และการดูแลผู้ป่วยที่มีปัญหากระดูกแตก กระดูกหัก
ข้อเคลื่อน-หลุด ปัญหาเรื่องข้อเสื่อม เช่น ข้อสะโพก ข้อเข่า ข้อมือ ปวดหลัง
หมอนรองกระดูกเสื่อม หมอนรองกระดูกกดทับเส้นประสาท การบาดเจ็บจากการเล่นกีฬา
ความพิการผิดรูปของเท้า เป็นต้น

แผนกรังสีวินิจฉัย

โรงพยาบาลจัดให้มีแผนกรังสีวินิจฉัย คอยให้บริการตรวจพิเศษและทั่วไปโดยรังสีวินิจฉัยเอ็กซเรย์
และเอ็กซเรย์คอมพิวเตอร์ (CT-SCAN) นอกจากนี้ ยังมีการให้บริการเอ็กซเรย์เฉพาะจุดด้วย เช่น
เอ็กซเรย์เฉพาะเต้านม เอ็กซเรย์ขากรรไกรหรือฟันทั้งช่องปาก เป็นต้น

แผนกวิเคราะห์โรค

ในด้านการให้บริการในแผนกวิเคราะห์โรคนั้น สามารถแบ่งออกได้เป็น 6 หน่วยงาน ได้แก่
หน่วยเคมีคลินิก หน่วยโลหิตวิทยา หน่วยจุลทรรศนศาสตร์คลินิก หน่วยภูมิคุ้มกันวิทยาคลินิก
หน่วยจุลชีววิทยาคลินิก และหน่วยงานธนาคารโลหิต
ซึ่งให้บริการครอบคลุมถึงการตรวจวิเคราะห์ในด้านต่างๆ เช่น
การตรวจวิเคราะห์ทางด้านเบาหวาน ไขมัน ไต เลือด ภูมิคุ้มกัน
ด้วยเครื่องมือตรวจวิเคราะห์ที่มีคุณภาพและทันสมัย

ศูนย์มะเร็งโฮลิสติค

โรงพยาบาลได้จัดให้มีศูนย์บริการรักษาพยาบาลเฉพาะทางด้านโรคมะเร็ง
โดยแพทย์ผู้ทรงคุณวุฒิซึ่งมีความรู้ความสามารถ และความชำนาญด้านการรักษาโรคมะเร็ง
โดยจะทำการตรวจและวินิจฉัยมะเร็งตั้งแต่เริ่มแรก
รวมถึงจะทำการตรวจคัดกรองผู้ที่มีความเสี่ยงการเป็นมะเร็ง ทั้งนี้
เนื่องจากโรคมะเร็งไม่ใช่โรคติดต่อแต่เป็นโรคที่ต้องติดตามเพราะมะเร็งเป็นได้ตั้งแต่เกิด
และมีอัตราการเป็นมะเร็งในเครือญาติสูง
นอกจากนี้ศูนย์มะเร็งยังได้มีการพัฒนารูปแบบการประเมินความเสี่ยงการเป็นโรคมะเร็งด้วยระบบคอมพิวเตอร์
หรือที่เรียกกันว่า “ โปรแกรม FAMILY TREE ”
ซึ่งโปรแกรมดังกล่าวได้มีการจดลิขสิทธิ์โปรแกรมคอมพิวเตอร์และสัญลักษณ์ (logo)
ของศูนย์มะเร็งก็ได้มีการจดทะเบียนเครื่องหมายการค้าด้วยแล้วเช่นกัน

คลินิกสราญรมย์

คลินิกสราญรมย์ เป็นคลินิกพิเศษโดยแพทย์เฉพาะทางโดยจะทำการรักษาพยาบาลผสมผสานในเรื่อง
พฤติกรรมบำบัด จิตบำบัด และศาสตร์การฝังเข็ม เพื่อเพิ่มประสิทธิภาพในการรักษาให้แก่ผู้ใช้บริการ
คลินิกสราญรมย์ โรงพยาบาลไทยนครินทร์ พร้อมให้การดูแลผู้ต้องการเลิกบุหรี่
ผู้ที่ต้องการแก้ไขปัญหาการนอนผิดปกติ ผู้ที่ต้องการเพิ่มความจำและสมาธิ เป็นต้น

  การรักษาพยาบาลผู้ป่วยใน “IPD”

โรงพยาบาลไทยนครินทร์ได้รับใบอนุญาตประกอบกิจการสถานพยาบาลประเภทรับผู้ป่วยไว้ค้างคืน
โดยปัจจุบันมีเตียงรองรับผู้ป่วยในสำหรับใช้ในการรักษาพยาบาลจริงจำนวน 250 เตียง
โดยมีห้องสำหรับให้บริการรักษาพยาบาลผู้ป่วยแบ่งออกเป็น

  --------------------------------- -------------------------------------
  1. ห้องผ่าตัด (OR)                   5. ห้องฉุกเฉิน ICU

  2. ห้องผ่าตัดเฉพาะโรคหัวใจ            6. หออภิบาลผู้ป่วยหนักโรคหัวใจ CCU

  3. ห้องผ่าตัดเล็ก                     7. ห้องวิสัญญี

  4. ห้องคลอด / ห้องรอคลอด            8. ห้องปฏิบัติการสวนหัวใจ CathLab
  --------------------------------- -------------------------------------

นอกจากนี้ โรงพยาบาลไทยนครินทร์ยังจัดให้มีบริการพิเศษที่หลากหลาย
เพื่ออำนวยความสะดวกแก่ผู้ใช้บริการ ดังนี้

-   โครงการตรวจสุขภาพประจำปี

-   โครงการตรวจสุขภาพเฉพาะทาง เช่น การตรวจมะเร็ง การตรวจเบาหวาน

-   โครงการรักษาพยาบาลในราคาเหมาจ่าย เช่น การคลอดบุตร การทำศัลยกรรมความงาม
    การสลายต้อกระจก การเลเซอร์ลบไฝกระ

-   ศูนย์บริการผู้ป่วยชาวต่างชาติ (Language Assistance Center)

-   ศูนย์บริการผู้สูงอายุ (Long Stay)

-   ศูนย์บริการเลี้ยงดูเด็กอ่อน (Nursery)

-   การจัดพื้นที่ของโรงพยาบาลบริเวณชั้น B และ L ให้มีร้านมินิมาร์ท การให้บริการอินเตอร์เน็ต
    ร้านเสื้อผ้าเด็ก ร้านแว่นตา มุมกาแฟ และศูนย์อาหารเชลล์ชวนชิม
    เพื่ออำนวยความสะดวกให้กับผู้ป่วยหรือญาติผู้ป่วยที่มาใช้บริการของโรงพยาบาล

-   การให้บริการทางสังคมโดยไม่คิดมูลค่า เช่น การจัดหน่วยตรวจสุขภาพ ณ สวนหลวง ร.9
    การบริการตรวจรักษาแก่ชุมชนต่างๆ
    และการให้บริการตรวจรักษาสุขภาพฟรีในงานเทศกาลต่างๆ

 (2) การตลาดและภาวะการแข่งขัน

จากภาวะเศรษฐกิจที่ชะลอตัวและมีผลโดยตรงต่อธุรกิจของประเทศรวมถึงปัจจัยด้านลบหลายประการเช่น
:

1.  ภาวะการเมืองที่ไม่แน่นอน ขาดเสถียรภาพ และยังมีปัญหาการโต้แย้งแบ่งฝ่ายกันในสังคม

2.  ภาวะน้ำมันแพงแ กว่งตัวตลอดเวลา

3.  ค่าเงินบาทขาดการมีเสถียรภาพ

4.  ความมั่นใจในการใช้จ่ายเงินของผู้บริโภค ลดน้อยลง

5.  ปัญหา 4 จังหวัดชายแดนภาคใต้

6.  ปัญหาการว่างงาน

7.  ปัญหาการระบาดของไข้หวัด 2009

8.  ปัญหาธุรกิจท่องเที่ยวและธุรกิจภาคอุตสาหกรรมตกต่ำซึ่งต้องรอระยะเวลาการฟื้นตัว

ปัจจัยดังกล่าวข้างต้นส่งผลทำให้ภาวะอุตสาหกรรมโรงพยาบาลเอกชนหลายแห่งปรับตัว
เพื่อให้สามารถยืนหยัดอยู่ได้
จากการตรวจสอบข้อมูลพบว่าอัตราการส่งออกไทยลดลงต่ำกว่าเป้าที่ตั้งไว้
ส่งผลทำให้กลุ่มบริษัทคู่สัญญาชั้นนำหลายแห่ง
ได้รับผลกระทบจากการส่งออกและนำเข้าสินค้าทั้งในและต่างประเทศเช่นกัน
นักลงทุนชะลอและหยุดการลงทุนทั้งในภาครัฐและเอกชน หลายแห่งมีการปลดพนักงาน
การลดสวัสดิการรักษาพยาบาล
และปัญหาดัวกล่าวได้มีการหยิบยกมาเป็นเครื่องมือต่อรองด้านราคาสำหรับธุรกิจด้านสุขภาพด้วยเช่น
การต่อรองด้านค่าใช้จ่ายในการตรวจสุขภาพประจำปี การต่อรองส่วนลดค่ารักษาพยาบาล เป็นต้น
และในส่วนของโรงพยาบาลเอกชนเองหลายแห่งก็มีปรับลดงบการลงทุนสำหรับการขยายกิจการทั้งภายในและภายนอกประเทศ
แม้แต่งบประมาณการประชาสัมพันธ์เองก็ตาม จากปัญหาดังกล่าวจึงเป็นเหตุผลให้โรงพยาบาลหลาย
ๆ แห่ง
ต้องคิดหากลยุทธ์และวิธีการเพื่อสร้างแรงจูงใจแก่ลูกค้าและบรรลุถึงวัตถุประสงค์พร้อมเป้าหมายที่ตั้งไว้
ซึ่งส่วนมากจะใช้ กลยุทธ์ด้านราคามาแข่งขันกัน มีการจัดทำรูปแบบที่เป็นราคาเหมาจ่าย (
Package ) เพื่อให้ผู้บริโภคมีทางเลือกในการตัดสินใจที่หลากหลายง่ายขึ้น
มีการปรับปรุงการให้บริการแบบครบวงจร ( One Stop Service )
เพื่อเพิ่มความสะดวกแก่ผู้ที่มาใช้บริการ

สำหรับโรงพยาบาลไทยนครินทร์เอง
นอกจากจะต้องกำหนดรูปแบบผลิตภัณฑ์เพื่อสร้างแรงจูงใจแก่ลูกค้าเพื่อให้เข้ามาใช้บริการกับโรงพยาบาลแล้วสิ่งที่สำคัญคือ
การสร้างความประทับใจไม่ว่าจะเป็นด้านการรักษาพยาบาล การให้บริการ
ตลอดจนสถานที่และสิ่งต่าง ๆ ที่อำนวยความสะดวกให้กับลูกค้า นอกจากนี้
การบริหารจัดการด้านการเงิน การลงทุนต่าง ๆ ก็ต้องรอบคอบและระมัดระวังอีกด้วย

  กลยุทธ์การแข่งขัน

กลยุทธ์ทางการตลาด : ในยุคปัจจุบันที่มีการแข่งขันทางธุรกิจที่เข้มข้น
การที่จะดำเนินธุรกิจให้อยู่รอดจึงต้องอาศัยการวางแผนเชิงกลยุทธ์ที่ดีมีวิสัยทัศน์ในการมองอนาคตได้ชัดเจนเพื่อเตรียมรับมือและนำบริษัทก้าวไปข้างหน้า
พร้อมรับสถานการณ์ที่เปลี่ยนแปลงไปได้ตลอดเวลา
ผู้บริโภคทั้งภาคประชาชนและองค์กรเอกชนต่างระมัดระวังการใช้จ่ายเงินโดยเฉพาะสินค้าฟุ่มเฟือย
ในปีนี้โรงพยาบาลไทยนครินทร์ เห็นความสำคัญของการเน้นหลักการให้ผู้ป่วยเป็นจุดศูนย์กลาง
(Patient Focus) โดยเสริมองค์ประกอบของวิสัยทัศน์ของโรงพยาบาล 3 แนวทาง ดังนี้

1.  การบริการที่ประทับใจและสร้างความสัมพันธ์

2.  คุณภาพของแพทย์ ทางด้านการรักษาที่เหมาะสมภายใต้มาตรฐานวิชาชีพ

3.  ค่ารักษาพยาบาลที่คุ้มค่าและยุติธรรม

เพื่อยึดครองและมีส่วนแบ่งทางการตลาดให้ได้มากที่สุด โดยกลยุทธ์ดังกล่าวโรงพยาบาลฯ
ได้จัดทำแพ็คเกจตรวจสุขภาพราคาพิเศษ
เพื่อตอบสนองความต้องการของลูกค้าทั้งกลุ่มเป้าหมายและกลุ่มลูกค้าทั่วไป เช่น
โปรแกรมตรวจสุขภาพค้นหาเบาหวาน โปรแกรมตรวจสุขภาพค้นหามะเร็ง
แพคเกจราคาเหมาจ่ายต่าง ๆ อาทิ แพคเกจราคาเหมาจ่ายฉีดน้ำเลี้ยง ข้อเข่า
เหมาจ่ายโปรแกรมรักษารากฟันเทียม ราคาเหมาจ่ายเกี่ยวกับศูนย์ความงามและอื่น ๆ
การลดค่าบริการในส่วนของลูกค้าองค์กร ( Corporate )
เพื่อให้สามารถจ่ายได้รวมถึงการเปิดให้บริการตรวจสุขภาพนอกสถานที่ ( Mobile Check-up )
นอกจากนี้ได้ทำการปรับโฉมสื่อประชาสัมพันธ์ของโรงพยาบาลให้มีรูปลักษณ์ที่สวยงามและทันสมัย
รวมถึงให้ความสำคัญในการประชาสัมพันธ์ตามสื่อและร่วมกิจกรรมงานต่าง ๆ

กลยุทธ์ด้านผลิตภัณฑ์ : ด้วยสภาวะการแข่งขันที่มีความรุนแรงมากขึ้น
โรงพยาบาลไทยนครินทร์ได้มีการวางแผนกลยุทธ์ในการรักษาฐานลูกค้าเดิมรวมถึงการสร้างฐานลูกค้าใหม่
โดยมุ่งเน้นการพัฒนามาตรฐานการรักษาพยาบาลและการให้บริการกว่าที่เป็นอยู่
แก่ผู้ที่มาใช้บริการเพื่อสร้างความพึงพอใจและประทับใจทั้งในด้านความปลอดภัย
ความสะดวกรวดเร็ว การบริการที่เป็นเลิศ เช่น
การจัดหาแพทย์และพยาบาลที่มีความเชี่ยวชาญเฉพาะโรค
รวมถึงการดึงเอาจุดแข็งของการให้บริการของศูนย์เฉพาะโรคมาเป็นกลยุทธ์ด้วยเช่น

-   ศูนย์หัวใจ (Heart Center)

-   ศูนย์กระดูกและข้อ (Bone & Joint Center)

-   คลินิกแพทย์แผนจีน (Traditional Chinese Medicine Clinic)

-   ศูนย์ไตเทียม (Hemodialysis Center)

-   ศูนย์มะเร็งโฮลิสติค (Holistic Cancer Center)

-   การปรับแพ็คเกจต่าง ๆ เช่น ทางด้านทันตกรรม ศัลยกรรมความงาม โปรแกรมตรวจสุขภาพ

-   ขยายศูนย์ตรวจสุขภาพให้ครบวงจร โดยเน้นการให้บริการที่เหนือคู่แข่ง สะดวก รวดเร็ว

 (3) การจัดหาผลิตภัณฑ์หรือบริการ

วัตถุดิบที่สำคัญในการดำเนินธุรกิจโรงพยาบาล ได้แก่ ทีมแพทย์และพยาบาล รวมถึงยาและเวชภัณฑ์
เครื่องมือและอุปกรณ์ทางการแพทย์ สำหรับทรัพยากรบุคคลทางด้านการแพทย์และพยาบาล
บริษัทและผู้บริหารฝ่ายการแพทย์มีนโยบายในการคงไว้ซึ่งการรักษาความสัมพันธ์อันดีกับแพทย์ผู้เชี่ยวชาญสาขาต่าง
ๆ รวมถึงการอำนวยความสะดวกและความคล่องตัวในการตรวจรักษา ไม่ว่าจะเป็นด้านสถานที่
เครื่องมือและอุปกรณ์การแพทย์
รวมทั้งการสร้างสัมพันธ์อันดีกับโรงพยาบาลของรัฐและโรงพยาบาลสังกัดทบวงมหาวิทยาลัยหลายแห่ง
เพื่อที่จะสามารถจัดหาแพทย์ที่มีความเชี่ยวชาญในแต่ละสาขาเพื่อรองรับผู้ป่วยได้อย่างทั่วถึง
นอกจากนี้การให้ทุนการศึกษาแก่นักเรียนพยาบาล
ยังช่วยสร้างและจัดหาทีมพยาบาลที่มีประสบการณ์ได้อย่างรวดเร็ว
ในด้านการสั่งซื้อทั้งยาและเวชภัณฑ์
รวมทั้งการจัดหาเครื่องมือและอุปกรณ์การแพทย์จากทั้งในประเทศและต่างประเทศโดยผ่านผู้จำหน่ายและตัวแทนจำหน่ายในประเทศทั้งหมด
ในการคัดเลือกตัวแทนจำหน่าย บริษัทได้จัดให้มีคณะกรรมการยา
และคณะกรรมการวางแผนการใช้อุปกรณ์และเครื่องมือแพทย์ ( Resource Planning
Committee ) ซึ่งประกอบด้วยแพทย์ พยาบาล เภสัชกร และฝ่ายจัดซื้อ
ทำการประเมินและเปรียบเทียบความเหมาะสมในด้านราคา ประสิทธิภาพในการส่งสินค้า
และคุณภาพของสินค้าจากผู้จำหน่ายและตัวแทนจำหน่ายแต่ละรายร่วมกัน
โดยไม่มีการผูกขาดผู้ขายรายใดรายหนึ่งเป็นการเฉพาะ

ผลกระทบต่อสิ่งแวดล้อม

โดยที่บริษัทประกอบกิจการโรงพยาบาล ซึ่งจะมีวัสดุเหลือใช้จากการดำเนินการ
ที่จะนำไปผ่านกระบวนการทำลายต่อไป วัสดุเหลือใช้เหล่านี้มีทั้งของเหลวและของแข็ง
มีทั้งประเภทติดเชื้อและไม่ติดเชื้อ หากไม่กำกับดูแลอย่างเข้มงวด
และรัดกุมในกระบวนการจัดการทุกขั้นตอนแล้ว
โอกาสที่จะส่งผลกระทบในทางลบต่อสิ่งแวดล้อมย่อมมีสูง
และโดยที่บริษัทมีความตระหนักในความสำคัญของผลกระทบต่อสิ่งแวดล้อม
ประกอบกับโรงพยาบาลได้รับการรองรับมาตรฐานคุณภาพโรงพยาบาล (HA)
ซึ่งเน้นการจัดการเกี่ยวกับสิ่งแวดล้อมเช่นกัน จึงได้มีมาตรการดำเนินการในเรื่องนี้ดังต่อไปนี้

- ขยะติดเชื้อ ได้แก่ วัสดุใช้แล้ว เช่น เข็มฉีดยา ผ้าพันแผล สำลี เป็นต้น
โรงพยาบาลได้จัดให้มีภาชนะรองรับขยะ ติดเชื้อแยกต่างหากจากขยะไม่ติดเชื้อ
มีกระบวนการจัดเก็บจากต้นทางไปสู่ห้องจัดเก็บอย่างเป็นระบบและทางเดียว (One-way
Traffic)
และในการทำลายขยะติดเชื้อได้ว่าจ้างให้บริษัทภายนอกที่ได้รับการรับรองจากหน่วยงานราชการ
เป็นผู้ดำเนินการนำไปทำลายตามมาตรฐานที่ราชการกำหนด
โดยบริษัทมีกำหนดมาจัดเก็บขยะสัปดาห์ละ 3-4 ครั้ง
ห้องจัดเก็บขยะติดเชื้อแยกต่างหากจากห้องเก็บขยะไม่ติดเชื้อ

- ขยะไม่ติดเชื้อ ขยะไม่ติดเชื้อ ได้แก่ วัสดุต่างๆ ที่ไม่เกี่ยวข้องกับผู้ป่วย เช่น กระดาษ
ถุงพลาสติก เป็นต้น บริษัทได้ว่าจ้างให้กรุงเทพมหานคร มารับไปทำลายสัปดาห์ละ 3-4 ครั้ง
ในส่วนของพนักงานโรงพยาบาลที่ทำหน้าที่ดูแลรับผิดชอบในการจัดเก็บขยะติดเชื้อและขยะไม่ติดเชื้อ
ก็ได้มีการฝึกอบรมเพื่อให้มีความรู้และทักษะในการจัดเก็บขยะอย่างถูกต้องตามมาตรฐาน

- แผนกซักผ้า (Laundry) โรงพยาบาลมีแผนกซักผ้าสำหรับซักเสื้อผ้าของผู้ป่วย
ในการดำเนินการดังกล่าว ได้จัดให้มีระบบทางเดียว (One-way Traffic) โดยตลอด
ตั้งแต่การนำเสื้อผ้าผู้ป่วยส่งเข้ามาซัก ซึ่งมีการแยกส่วนที่ติดเชื้อและไม่ติดเชื้อออกจากกัน
จนถึงการนำเสื้อผ้าที่ผ่านการซักรีดแล้วกลับสู่หน่วยงานที่ใช้บริการ

- ระบบบำบัดน้ำเสีย บริษัทมีระบบบำบัดน้ำเสียตามมาตรฐานของกรมอนามัย กระทรวงสาธารณสุข
โดยผ่านกระบวนการฆ่าเชื้อและกระบวนการที่ทำให้เป็นน้ำดีตามมาตรฐานที่ราชการกำหนดก่อนทิ้งสู่ท่อระบายน้ำสาธารณะ
กล่าวได้ว่า ระบบบำบัดน้ำเสียของบริษัทครอบคลุมน้ำเสียทุกชนิดไม่ว่าจะมาจากหอผู้ป่วย
แผนกวิเคราะห์ แผนกซักผ้า ศูนย์อาหาร เป็นต้นระบบการบำบัดน้ำเสียของโรงพยาบาล
ผ่านกระบวนการตรวจค่ามาตรฐานต่างๆ เช่น ค่าความเป็นกรดและด่าง ค่า (BOD) สารแขวนลอย
เป็นต้น

ในระยะ 3 ปีที่ผ่านมา
ผลการปฏิบัติจริงของโรงพยาบาลเกี่ยวกับการควบคุมสิ่งอันอาจมีผลกระทบต่อสิ่งแวดล้อมเป็นไปตามที่กฎหมายกำหนด

 (4) มูลค่างานที่ยังไม่ได้ส่งมอบ ณ วันที่ 31 กรกฎาคม 2552 ซึ่งมีมูลค่าตั้งแต่ร้อยละ 10 ของรายได้รวม

- ไม่มี -